ธปท.ชี้ศก.ไทยแน้วโน้มเติบโตถึงปีหน้า
ธปท.ชี้ภาวะศก.เดือนพ.ย.ปีนี้เติบโตดี มีปัจจัยจากการบริโภคในประเทศ หนุนแนวโน้มปีหน้าดีต่อเนื่อง
30 ธ.ค. 2555

ธปท.ชี้ภาวะศก.เดือนพ.ย.ปีนี้เติบโตดี มีปัจจัยจากการบริโภคในประเทศ หนุนแนวโน้มปีหน้าดีต่อเนื่อง 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจเดือนพ.ย.ปีนี้ในภาพรวมขยายตัวได้ต่อเนื่อง จากการใช้จ่ายภาคเอกชน ทั้งการบริโภคและการลงทุนที่ยังเป็นแรงขับเคลื่อนหลักของเศรษฐกิจ ประกอบกับการส่งออกสินค้าทยอยปรับดีขึ้น ทำให้การผลิตภาคอุตสาหกรรมขยายตัวจากเดือนก่อน 
ด้านการท่องเที่ยวยังคงขยายตัวดีต่อเนื่อง โดยนักท่องเที่ยวต่างประเทศมีจำนวน 2.1 ล้านคน เพิ่มขึ้นจากเดือนก่อน 6.3% ตามการเพิ่มขึ้นของนักท่องเที่ยวจากจีน ญี่ปุ่น และมาเลเซียเป็นสำคัญ สอดคล้องกับอัตราการเข้าพักที่เพิ่มขึ้นในทุกภาคของประเทศ ส่วนทางด้านเสถียรภาพเศรษฐกิจ อัตราการว่างงานอยู่ในระดับต่ำที่ระดับ 0.6% มาต่อเนื่อง และอัตราเงินเฟ้อทั่วไปชะลอลงจากราคาอาหารสดเป็นสำคัญ โดยเงินเฟ้อทั่วไปอยู่ที่ระดับ 2.74% ลดลงจากเดือนก่อนหน้าที่ 3.32% อัตราเงินเฟ้อพื้นฐานอยู่ที่ 1.85% จากเดือนก่อน 1.83% 
“โดยรวมภาวะเศรษฐกิจปรับดีขึ้นอย่างต่อเนื่อง การอุปโภคบริโภคภาคเอกชนขยายตัว 1.8% เร่งขึ้นจากเดือนก่อนหน้า สะท้อนจากการจัดเก็บภาษีมูลค่าเพิ่มสูงขึ้น จากฐานการบริโภคภายในประเทศเป็นสำคัญ ประกอบกับการใช้จ่ายในหมวดยานยนต์ยังขยายตัวดี สอดคล้องกับการลงทุนภาคเอกชนที่ขยายตัวเร่งขึ้น 1.8 เมื่อเทียบกับเดือนก่อนหน้า ที่สำคัญความเชื่อมั่นทางธุรกิจปรับสูงขึ้นเหนือระดับ 50 จุด บวกกับโครงการลงทุนภาครัฐในปีหน้ายังมีอยู่ น่าจะช่วยให้การขยายตัวทางเศรษฐกิจปีหน้าโตดี้ขึ้นกว่าที่คาด” นายเมธีกล่าว